Imovinske kartice, nelogičnosti u njima, novi kvadrati, krivi iznosi vrijednosti nekretnina... posljednjih dana pune stupce medija. Neki zastupnici u prva dva mjeseca ove godine nadopunjuju i ispravljaju svoje imovnske kartice.

SDP-ov Nenad Stazić u svoju imovinsku karticu prije tri mjeseca upisao je da je suvlasnik stana od 80 kvadrata u Zagrebu, vrijednog 184 tisuće kuna, odnosno niti 25 tisuća eura. Taj je stan u kartici iz 2012. bio procijenjen na 1,2 milijuna kuna, a Stazić je objavio i novu imovinsku karticu prije otprilike tjedan dana u koju je napisao da je 80 četvornih metara ipak vrijedno 1,776.000 kuna.

"Ova cifra između je glupost, greška je to. Ne znam kako je do nje došlo, ali čim sam je primijetio, ispravio sam je", rekao je za Večernji list Stazić, kojemu je, bome, trebalo neko vrijeme da omašku zapazi jer iznos od 184 tisuće kuna za stan uredno stoji u svih šest imovinskih kartica koje je SDP-ovac predavao od 2016. pa zaključno s 2019. godinom.

"Nisam prije to detaljno gledao", kazao je Stazić koji je i objasnio da predmetnih 80 kvadrata ima u suvlasništvu s bivšom suprugom, a stan je, s obzirom na lokaciju, sad procijenio na otprilike tri tisuće eura po četvornom metru.

Video: Škola ispunjavanja imovinske kartice